Kyk: Boris Johnson bedankBoris Johnson het bedank. (Foto: Justin Tallis/AFP) Die Britse eerste minister, Boris Johnson (58), het Donderdag aangekondig dat hy as leier van die Konserwatiewe Party (Tories) bedank het. “Dit is duidelik die wil van die parlementêre Konserwatiewe Party dat daar ŉ nuwe leier van die party moet wees, en dus ŉ nuwe premier,” het Johnson buite 10 Downing Street gesê. Johnson beplan om aan te bly as eerste minister terwyl die party sy opvolger kies. Die tydsraamwerk hiervoor sal volgende week aangekondig word. Johnson het erken dat hy hartseer is om “die beste werk ter wêreld” op te gee, maar terselfdertyd die Tories die skuld gegee dat hy uit sy amp gestoot is. “Wanneer die trop beweeg, beweeg dit,” het hy gesê met verwysing na die kabinetslede en LP’s wat teen hom beweeg het. Johnson se aankondiging kom kort nadat meer as 50 amptenare vandeesweek uit sy regering bedank het. Te midde van die chaos het Johnson gesê dat hy intussen die regering weer op die been wil bring deur ŉ aantal nuwe aanstellings te maak om die amptenare wat bedank het te vervang. Die premier het gesê hy het “ŉ kabinet aangestel om te dien, soos ek sal, totdat ŉ nuwe leier verkies is”. Senior lede van die Konserwatiewe Party is egter teen die idee dat Johnson toegelaat word om langer in sy amp aan te bly en vra eerder vir ŉ tussentydse leier soos Dominic Raab, adjunk-premier, berig The Guardian. Ure voordat Johnson sy bedanking aangekondig het, het die opposisieleier Keir Starmer die moontlikheid hiervan verwelkom. Hy het egter aangevoer dat ŉ “behoorlike verandering in regering” nodig is en daarop aangedring dat ŉ mosie van wantroue in die parlement gebring word. Dit kan moontlik ŉ hele nuwe algemene verkiesing tot gevolg hê.